Toto je článok o akciovej spoločnosti zameranej na výrobu nealkoholických nápojov. O nealkoholickom nápoji (jej produkte) pozri *Kofola.*
 **Kofola ČeskoSlovensko a.s.** je akciová spoločnosť so sídlom v Česku, zameraná na výrobu nealkoholických nápojov.  Je materskou firmou Kofola a.s. pôsobiacej na Slovensku, so sídlom v Rajeckej Lesnej.

Akcionárska štruktúra
---------------------

Väčšinovým majiteľom skupiny je spoločnosť Aetos patriaca gréckej rodine Samaras a ostatným zakladateľom Kofoly (akcionármi sú aj Češi René Musila a Tomáš Jendřejek). Aetos v júni 2018 vlastnil 68 percent akcií. Druhým najväčším akcionárom je poľská spoločnosť CED Group (v apríli 2018 vlastnila 20,96%), ktorá v posledných rokoch znižuje svoj podiel. 5 % drží samotná spoločnosť Kofola prostredníctvom dcérskej spoločnosti v Slovinsku Radenska, zvyšných 6,04% je v rukách minoritných akcionárov.

História a súčasnosť
--------------------

Kostas Samaras kúpil v roku 1993 sódovkáreň v Krnove a neskôr tiež značku Kofola. Firmu v súčasnosti vedie jeho syn Jannis Samaras.

Na Slovensku začala pôsobiť v júli 2001 s názvom SANTA DRINKS a 8. novembra 2002 bol názov zmenený na Kofola a.s.  V rovnakom roku 2002 postavila novú továreň v Rajeckej Lesnej na Slovensku. 

Okrem Kofoly vyrába aj iné nealkoholické nápoje (Top Topic, Jupí, Jupík, RC Cola), ktoré vyváža do Poľska, Maďarska, Slovinska a Chorvátska.

V roku 2018 mala materská firma sedem výrobných závodov v Česku, Poľsku, na Slovensku, v Slovinsku a Chorvátsku a zamestnáva viac ako 2 100 ľudí, z toho asi 700 v Česku a okolo 300 na Slovensku. V roku 2017 vytvorila tržby 6,96 miliardy korún (269 miliónov eur). Dosiahla zisk pred započítaním úrokov, daní a odpisov (EBITDA) 950,2 milióna korún (36,7 milióna eur) a prevádzkový zisk 385 miliónov korún (14,9 milióna eur).

Nápoje
------

Produkty spoločnosti Kofola ČeskoSlovensko a. s.: 

* kolový nápoj Kofola,
* minerálna voda Rajec,
* sirupy Jupí a detské sirupy Jupík,
* nápoje značky Vinea,
* ovocné a zeleninové šťavy UGO,
* energetické nápoje Semtex,
* džúsy Rauch,
* limonády Top Topic,
* toniky Chito,
* kolové nápoje Citro Cola,
* kolové nápoje RC Cola,
* limonády Orangina,
* minerálna voda Evian,
* minerálna voda Badoit,
* minerálna voda Radenska,
* kúpeľné pramene Vincentka, Bílinská kyselka, Rudolfov prameň a Zaječická horká voda,
* minerálna voda Kláštorná.

Dcérske spoločnosti
-------------------

Kofola ČeskoSlovensko a.s. je materská spoločnosť. Medzi jej dcérske spoločnosti patria: 

| Spoločnosť | Sídlo | Poznámka |
| --- | --- | --- |
| Kofola ČeskoSlovensko, a.s. | Ostrava Česko  | materská spoločnosť |
| Kofola S. A. | Kutno Poľsko  | — |
| Kofola CS a. s. | Ostrava Česko  | — |
| Kofola a. s. | Krnov, Mnichovo Hradiště Česko  | — |
| Kofola a. s. | Rajecká Lesná Slovensko  | — |
| HOOP Polska Sp. z o.o. | Kutno Poľsko  | — |
| OOO Megapack | Moskva Rusko  | — |
| UGO Trade s.r.o. | Krnov Česko  | — |
| Santa trans spol. s.r.o. | Krnov Česko  | — |
| Radenska d. d. Radenci | Radenci Slovinsko  | — |

Referencie
----------

1. ↑
2. ↑   *Sme Kofola | Kofola* [online]. firma.kofola.sk, [cit. 2018-06-22]. Dostupné online.
3. 1 2 3   Kofola kupuje slovenskú minerálnu vodu Kláštorná. *ekonomika.sme.sk*. Dostupné online [cit. 2018-06-22].
4. 1 2   *Detail ÚJ a jej ÚZ | registeruz.sk* [online]. www.registeruz.sk, [cit. 2018-09-21]. Dostupné online.
5. ↑
6. ↑